amanoisuno/poet huggingface dataset:
和武公望雪梅五首  其一 廖行之
雪裏最憐梅破萼，花時那負歲寒心。不因王子聊乘興，爭得林逋爲賞音。
和武公望雪梅五首  其二 廖行之
自是陽和生處有，不同凡卉競時開。居然茹雪猶全節，底爲藏冰但却災。
和武公望雪梅五首  其三 廖行之
刺火藝蘭能九畹，白衣訪菊亦東籬。君詩喚起西湖老，好處何慙幼婦碑。
和武公望雪梅五首  其四 廖行之
臘殘春到無多日，留得清芬伴頌椒。却放東風吹凍裂，遣渠堤柳又新條。
和武公望雪梅五首  其五 廖行之
水精宮闕偏宜汝，鐵石心腸肯受欺。應笑蠟梅猶族姓，祇堪薪槱薦晨炊。
再次武公望雪梅韵五首  其一 廖行之
每憶西湖處士吟，暗香浮處最關心。而今也有冰霜操，祇要人知韶濩音。
再次武公望雪梅韵五首  其二 廖行之
從來陋巷祇顔回，子悅胡爲羨漆開。端向歲寒觀雅操，須知冰凌不爲災。
再次武公望雪梅韵五首  其三 廖行之
梅邊好與酒杯持，寂寂牙簷短短籬。但有詩人出佳句，絕勝謏墓得金碑。
再次武公望雪梅韵五首  其四 廖行之
自有天香軋魏姚，何須裂麝與塗椒。蠟梅卑俗紅梅媚，漫與增添本草條。
再次武公望雪梅韵五首  其五 廖行之
休論青瑣與黄扉，祇有西湖不受欺。每向冰霜見全操，笑渠長夏受蒸炊。
梅 廖行之
江北江南入夏來，雲蒸日煦欲黄梅。邸居兀坐關山隔，空想微酸到齒隈。
和周少晳咏梅韵五首  其一 廖行之
孤根應得暖先回，天惜花房遣護開。早是冰肌自清絕，却因冠玉更奇瑰。
和周少晳咏梅韵五首  其二 廖行之
太息凋年雨木冰，歲寒心事屬何人。携筇試遶牆邊樹，喜見瓊林第一春。
和周少晳咏梅韵五首  其三 廖行之
銀色諸天渺不窮，森羅萬象匪磨鎔。眼明的歷南枝好，絕勝瑶臺月下逢。
和周少晳咏梅韵五首  其四 廖行之
天姿不解入時粧，綴佩聯瓊特地芳。幾日東風回隴首，却教羣卉羨天香。
和周少晳咏梅韵五首  其五 廖行之
弱植卑叢凍易摧，百花誰伴雪花開。如今最識春先處，紅紫紛紛亦漫栽。
又和前韵十首  其一 廖行之
梅君消得爲高吟，素艷曾無媚世心。粲粲牆隈自瀟灑，江南到處有知音。
又和前韵十首  其二 廖行之
貪看繁紅錦被堆，有人青眼爲君開。西湖千古林和靖，還悟犧尊木質災。
又和前韵十首  其三 廖行之
曲檻琱欄詫護持，寬閒何用著藩籬。林間立馬多真賞，須信行人口是碑。
又和前韵十首  其四 廖行之
結實收功鼎鼐調，不論江路與山椒。可憐楊柳空牽嫵，飛盡狂緜祇綠條。
又和前韵十首  其五 廖行之
客舍袁安雪壅扉，清標廩廩詎容欺。如今凍解梅無恙，還似高眠甑不炊。
又和前韵十首  其六 廖行之
新詩筆力可天回，萬里東風掃凍開。照眼玉英清徹骨，花神報子亦瓊瑰。
又和前韵十首  其七 廖行之
嫩蘂含芳恰褪冰，此時偏惱少陵人。顛狂覓酒尋詩去，賞遍西湖幾樹春。
又和前韵十首  其八 廖行之
癡絕兒童不耐窮，搓酥綴蠟競銷鎔。如何見得真風度，須索天工歲一逢。
又和前韵十首  其九 廖行之
如今總總鬭新粧，天與風姿壓衆芳。自是百年中第一，不因蘭菊返魂香。
又和前韵十首  其一○ 廖行之
勁氣由來不可摧，年年偏向臘前開。清芬肯爲冰霜減，好在含章簷下栽。
和真珠花二首  其一 廖行之
瓊林玉女職司花，裝綴珠璣泣露華。妙手有神俄點化，靈根何日下天涯。
和真珠花二首  其二 廖行之
纍纍瓔珞作新裝，萬蘤勻開細細香。好是花時最清絕，月明珠露夜初長。
和人乞朱櫻十首  其一 廖行之
見說朱櫻正及時，眼穿火齊曉雲披。筠籠走送還能否，好带朝霜摘幾枝。
和人乞朱櫻十首  其二 廖行之
桃李從渠著斗量，明珠顆顆更含香。紅顔不老如丹渥，笑詫南翁見未嘗。
和人乞朱櫻十首  其三 廖行之
當年上苑得殊觀，爾許勻圓訝走盤。容易香山白居士，漫同樊素等閑看。
和人乞朱櫻十首  其四 廖行之
浮沉閑却紫玻璃，洗盞丁寧已戒兒。會見金盤紅萬顆，爲君痛飲倒酴醾。
和人乞朱櫻十首  其五 廖行之
侯門珍膳詫猩唇，肉食愚哉鄙若人。安得頳珠洗葷濁，驪龍方寐詎非真。
和人乞朱櫻十首  其六 廖行之
那須得得列盃盤，不念貧兒逐彈丸。齒頰猶能識珍味，乞渠細咀辨甘酸。
和人乞朱櫻十首  其七 廖行之
舊聞雲夢澤邊城，飽飫林間主不嗔。薄暮一鞭飛騎迅，歸來盈袖熟紅勻。
和人乞朱櫻十首  其八 廖行之
族派蟠桃譜牒存，三千歷歲物難羣。黠兒尚許三偷摘，可是年年不見分。
和人乞朱櫻十首  其九 廖行之
連朝急雨相狂風，愁絕枝頭入望中。不比來禽與青李，端能炯炯照顔紅。
和人乞朱櫻十首  其一○ 廖行之
惱亂詩情庾子山，饞涎渾似未朝餐。張頤一飽非難辦，爭得君家伏火丹。
和食蕨三首  其一 廖行之
放箸朝來頗不貧，野盤春蕨正宜人。玉條縷縷東風軟，慚愧山家爲薦新。
和食蕨三首  其二 廖行之
根荄蔓衍布山巔，一夕春雷引怒拳。足我窮中八珍味，竹萌木耳更求旃。
和食蕨三首  其三 廖行之
不須態掌夸珍膳，安用雞趺快嗜情。富有漫山千臂指，何妨採擷日充盈。
江上舟中 廖行之
京塵無奈染征衣，况是南宮逐客歸。後夜子陵臺下去，祇應慚愧釣魚機。
舟中風便 廖行之
一席清風游子歸，扁舟輕逐浪痕西。濁醪滿飲詩情快，盡攬江山入醉題。
和馬茂先浄因閣中所題 廖行之
紛紛紅紫泄天機，已是山城春半時。顧我逢花須泥飲，高情難許俗人知。
題雲梯石和王東卿壁間韵 廖行之
客裏春愁萬緒長，歸心宛轉九回腸。鳥聲啼破刀頭夢，似是曉人猶異鄉。
書田俊卿北征紀行詩 廖行之
南北東西一箇天，區區二偶漫相憐。而今若說悲游子，不似當時王仲宣。
讀浮休詩有感 廖行之
二十年間兒女諠，糟糠勤苦不堪論。如今八載君身後，兒已登科又長孫。
舊友家睹書劄感成 廖行之
下馬連聲扣竹門，主人何事感遺恩。回頭泣向兒童道，重見甘棠舊子孫。
夢 廖行之
家山歸夢恍悠然，小閣逢迎尚世緣。驚覺鄰雞號月曙，不堪欹枕小窗前。
贈舅氏授室 廖行之
不須種玉向藍田，不用吹笙學鳳仙。試看玉郎親迎處，梯雲挈得月嬋娟。
和宗秀才惠詩七首  其一 廖行之
五世儒冠愧甲門，滄浪何意濯塵纓。不嫌山鬼揶揄笑，寧得齊兒舒緩名。
和宗秀才惠詩七首  其二 廖行之
吾祖元豐一桂枝，百年門戶尚餘輝。箕裘敢說韋平事，且學寬饒衣短衣。
和宗秀才惠詩七首  其三 廖行之
正學心端不論材，吁嗟媒祿漫梯階。歲寒萬木多摧折，凜凜喬松不可埋。
和宗秀才惠詩七首  其四 廖行之
千戶侯封有國權，裁能薑韮當畦千。如今誰是凄凉尉，却有新詩可手編。
和宗秀才惠詩七首  其五 廖行之
平生南嶽望重湖，煙靄蒼茫認有無。可是能來訪苗俗，祇今風化已唐虞。
和宗秀才惠詩七首  其六 廖行之
藉甚家聲杜小冠，公侯衮衮照門闌。培風小作湖山隠，九萬扶摇正好看。
和宗秀才惠詩七首  其七 廖行之
有道如君方杜門，無能慚我亦乘軒。慇懃好在經綸學，早晚親承雨露恩。
和松坡劉迂詩二首  其一 廖行之
秋來吾亦愛吾廬，松菊交情未省疎。底逐風埃輕去魯，尚餘客氣欠消除。
和松坡劉迂詩二首  其二 廖行之
碌碌隨人未足旌，折腰趨走太清生。絕憐抗直陳公子，晚欲憑書入帝城。
送湖南張倉解官還建昌九首  其一 廖行之
一節三湘兩載留，高懷寧羨子公謀。由來奇士爲時用，未信林泉得久游。
送湖南張倉解官還建昌九首  其二 廖行之
灼灼聲華簡帝聰，得君元不藉先容。趣裝已就朝天路，行有新除下九重。
送湖南張倉解官還建昌九首  其三 廖行之
江海無忘魏闕思，不妨身佩國安危。太平基業須賢輔，政頼君王用及時。
送湖南張倉解官還建昌九首  其四 廖行之
湘俗湘人自戚休，親民誰復念承流。公歸若也嫌名迹，論奏何由達冕旒。
送湖南張倉解官還建昌九首  其五 廖行之
扶持根本恃綱維，歎息論功到鼓鼙。蠢蠢潢池皆赤子，埋輪何必問狐狸。
送湖南張倉解官還建昌九首  其六 廖行之
衮衮諸公競朵頤，具文天亦厭謾欺。嗇夫不拜非難事，會有公車訪釋之。
送湖南張倉解官還建昌九首  其七 廖行之
從來唐治數開元，百辟誰知産亂原。惟有曲江金鑑在，從昆能不效忠言。
送湖南張倉解官還建昌九首  其八 廖行之
稔見銀河派裏人，眼高餘子似紛紛。君今綽有前風烈，願振家聲稔舊聞。
送湖南張倉解官還建昌九首  其九 廖行之
見說龍門不可攀，自驚容易得承顔。從今洗眼湘江上，看取功成鬢未斑。
送陳必强赴宜春理官掾三絕  其一 廖行之
萬頃烟光入客舟，不堪風雨擾離愁。慇懃小竚江頭話，試問垂楊可繫不。
送陳必强赴宜春理官掾三絕  其二 廖行之
君向春臺好宦遊，刑清今已獄無囚。會聞寬恕求黄覇，肯復公卿慙太丘。
送陳必强赴宜春理官掾三絕  其三 廖行之
三年同此日追遊，樽酒相歡幾獻酬。別後臨風重凝想，湘雲東去是袁州。
上浙西張帥十首  其一 廖行之
先世精忠百世尊，重扶日月正乾坤。歲寒最見喬松節，凜凜清規在子孫。
上浙西張帥十首  其二 廖行之
大學無傳久晦冥，英英伯氏獨推明。隠齋會得名中意，明道伊川真弟兄。
上浙西張帥十首  其三 廖行之
天邑由來歸浩穰，正憑威信執豪彊。次公不到圓機處，須索神醫肘後方。
上浙西張帥十首  其四 廖行之
條教初頒洽里閭，米鹽靡密見紆餘。而今坐嘯鈴齋肅，鴈鶩行空無簿書。
上浙西張帥十首  其五 廖行之
薦士今誰有古風，不論疎戚與窮通。憐渠報國河南尹，愧我無私第五公。
上浙西張帥十首  其六 廖行之
朱履長裙客幾千，雙鳬乘鴈一天淵。交情可笑書門老，不省從來有失賢。
上浙西張帥十首  其七 廖行之
御吏何憂束濕難，如今門內已相安。羔羊正使閑風化，他日翁歸尚可觀。
上浙西張帥十首  其八 廖行之
稔惡偷兒喜探丸，邇來通夕寢何安。鑄頑自有金丹訣，何事區區柱後冠。
上浙西張帥十首  其九 廖行之
榷酤誰云一切功，軍儲百萬若爲豐。能令利入皆公上，從此深根得裕農。
上浙西張帥十首  其一○ 廖行之
曾上雲端款祝融，更臨濤海揖清風。於今又見張夫子，眼底紛紛一洗空。
壽五一弟四首  其一 廖行之
年年六月二十一，舉酒華堂祝誕辰。此意肯爲身快樂，須知所喜壽慈親。
壽五一弟四首  其二 廖行之
等觀性空兩居士，世諦寧忘兒與孫。慇懃須若興門戶，力去驕淫是法門。
壽五一弟四首  其三 廖行之
奉養烝嘗子職共，盍迎爾相重承宗。人生正始嚴昏娶，嬖御雖賢禮不容。
壽五一弟四首  其四 廖行之
哲命天年本自貽，若爲五福具期頤。義方端是長生藥，安用金丹與玉芝。
壽湖南汪倉十首  其一 廖行之
西府風流載世長，玉龍鱗甲更儲祥。慶源衮衮多英傑，可但韋平一再芳。
壽湖南汪倉十首  其二 廖行之
見說奎文得歲時，杓携天北啟天機。黄陂嗣有公侯氣，牛斗揚光曜紫微。
壽湖南汪倉十首  其三 廖行之
萬卷詩書即肯堂，儒宗氣習洗膏粱。天資問學俱前輩，須信源深流正長。
壽湖南汪倉十首  其四 廖行之
不用籝金累世資，名家人物照清時。碧梧翠竹今何羨，森立庭前丹桂枝。
壽湖南汪倉十首  其五 廖行之
六月湖田槁欲𤓉，嶽雲俄起雨如川。不憑公意回天意，爭得饑年變有年。
壽湖南汪倉十首  其六 廖行之
百萬喁喁日苦饑，左餐右粥轉歡嬉。也知振廩非私惠，端爲皇家愛本基。
壽湖南汪倉十首  其七 廖行之
饑腹那堪癘鬼欺，萬金良藥起沈羸。致和自可消羣沴，小試猶煩活國醫。
壽湖南汪倉十首  其八 廖行之
賦政頻年合簡求，民情滋欲得公留。雖然湖外私膏澤，須索樊侯入佐周。
壽湖南汪倉十首  其九 廖行之
紫樞勳業舊青氈，更上中台秉化權。它日鴻鈞陶壽域，赤松相與不論年。
壽湖南汪倉十首  其一○ 廖行之
三年弱羽自清陰，行借高風入上林。猶向齊庭一伸喙，此鳴端亦爲知音。
田縣尉悲風詞 廖行之
風蕭蕭兮吹我衣，念故人兮我心孔悲。飛霞爲襜兮彩雲爲旂，胡徘徊兮耒江之湄。風蕭蕭兮吹我裳，念故人兮我心孔傷。星辰爲珮兮明月爲璫，胡襄羊兮耒山之陽。耒山高高兮耒水清清，高者君之氣兮清爲君之神。君挾此以生兮不隘以大，胡皎以明兮忽湮以曖。堂有老兮室有稚，能不抱孫兮樂親以戲。子如不暇恤兮親寧忍忘，孰奪之去兮不少翺翔。大江之南兮淛江之東，昔與君兮笑言相從。想丹旐兮埋圭玉於土中，千里泫然兮余獨感此悲風。
野花 廖行之
草木送春歸去後，山花種種自然開。略無醉倒遊人至，自有交情戲蝶來。日暖欲令紛錦繡，風和未遣委莓苔。清幽渾絕囂塵態，應遣青陽恨莫陪。
落花  其一 廖行之
春深處處有花妍，已覺春工興浩然。投曉憑欄枝上看，飄零贏得舞容翩。
落花  其二 廖行之
花枝春老不禁寒，一夕狂風到畫欄。飛盡繁紅委苔徑，明朝猶作錦茵看。
落花  其三 廖行之
芳心都付蜜紛披，薄恨狂蜂有底知。紅雨一番春事罷，綠陰誰把酒杯持。
句 羅舜舉
臘酒催詩處，春幡剪綵時。
暮之春六章章五句  其一 陳傅良
暮之春兮物維其嘉，乾際兮坤涯。母將雛兮彼實者華，魚在藻兮燕子還于故家，今者不樂兮云何。
暮之春六章章五句  其二 陳傅良
暮之春兮風日與柔，桑女兮南疇。相爾夏畦兮悲秋，斲冰兮長夜無裘，今者不樂兮何求。
暮之春六章章五句  其三 陳傅良
暮之春兮雍雍熙熙，堯裳兮舜衣。五絃之琴兮一夔，曾不知結繩與秉鉞兮何時，瞻言千載兮忽焉其遠而。
暮之春六章章五句  其四 陳傅良
山有龜蒙兮水有沂，天未喪斯文兮在茲。二三子兮皇皇欲何之，鼓瑟兮爲誰，捨此兮吾將安歸。
暮之春六章章五句  其五 陳傅良
止齋兮年年，室環堵兮兩山有川。鷗鷺巢簷兮圓荷田田，豈無芳草兮杜鵑，世微孔子兮獨抱乎韋編。
暮之春六章章五句  其六 陳傅良
雲漢之章兮光燭天，朝宗兮列仙。胡歸晚兮病骨拳然，與客歌商兮忘食與眠，點爾何如兮吾未知其孰賢。
西廟招辭 陳傅良
君昔兮胡不去斯，君今兮胡不來斯。文棟兮琱楣，峴山之麓兮江圻。旨酒牲兮潔肥，皓遺老兮鬚眉。坎擊鼓兮吹箎，君勿來兮遲遲。山蜿蜿兮榕陰萎蕤，江水清夷兮無蛟與螭。君之來兮可以娛嬉，君不共安兮誰與共危。鳴玉兮衮衣，彼亦君兮一時。莽中州兮爲夷，匪冢則廟兮牛羊纍纍。尚我民兮有知，子子孫孫兮永依。揆之兮以是非，君舍此兮安之。田有畔兮澤有陂，桑稻兮誕彌，懷不報兮忸怩。日早暮兮夜何其，猶容與兮誰須。
落葉一首別諸友客新昌 陳傅良
落葉一二數，遥夜忽已午。百年能幾何，望道猶未睹。清揚得邂逅，簡易從險阻。明朝買扁舟，萬議付風雨。新詩話別恨，爲我謝酸楚。蒼蒼歲後竹，白首見肺腑。要有不別時，尸居一環堵。
讀范文正公神道碑有感佚事 陳傅良
武侯不可致，玄德造其廬。公在衰絰中，乃上時政書。維時君臣定，事與草昧殊。出處千載同，豈必名迹如。行伍拔大將，寒饑得名儒。推轂天下士，百年用其餘。生平慕河汾，未許王魏俱。慇懃八司馬，意獨何區區。自古朋黨論，消復莽無期。誰令羣疑亡，韓富及有爲。惜哉公不見，功名止西陲。
送國子監丞顔幾聖提舉江東分韵得動字 陳傅良
長安夜未艾，客枕厭羣動。平明視天闕，劍珮鳴珌琫。學省雖冷官，上意嚮周孔。六飛自天下，多士溘雲滃。饔餐燕苹鹿，道義發醯蠓。方將屬耆英，高舉出埃塕。離觴春駘蕩，歸路月朣朧。勳業當及時，千年付南董。
懷寧國守鄭少卿景望 陳傅良
一日一度過短牆，三日風雨撓我觴。天球河圖在東序，保障繭絲分晉陽。我欲從之苕水遠，搔首不見月滿廊。笑看兒女羅列拜，老人星下燒夜香。
送宋國博參議江東分韵得夜字前年上幸學一時同舍今去略盡爲之悵然 陳傅良
南門供帳江上亭，北門觴酒湖邊榭。兩年出餞略可數，往往行人半同舍。憶昔翠華臨璧海，儒先一日爭聲價。蘇君舌掉巫峽水，楊君氣奪幽并夜。黄君石矻不可轉，夫子居然古彜斚。艾軒風流天下少，獨奏咸韶無濩夏。黄粱未熟事如許，白髮不生心亦怕。古來賢俊多坎軻，道與世違胡足詫。武皇好少臣已老，孟子尊王君尚霸。嗟乎夫子幸遭時，諸公衮衮皆流亞。德尊不過五品薄，歲晚曾無一飯暇。君恩豈必間湖海，家事姑惟問桑稼。此行端可振頹俗，令我短轅今欲駕。
遊鼓山 陳傅良
鼓山聞天下，一見名不空。自從周職方，閩在王會中。登山亦幾人，興寄隨所逢。騎君常愒日，遷客多悲風。劍川發甌西，萬阻與海通。忽焉得平壤，北山矗其東。我行未及巔，已見國勢雄。三韓到吳會，不可道里窮。俯瞰南來帆，沄沄自朝宗。曩時諸降王，各撫千里封。相招神銜圖，旅獻東都宮。東都今何如，胡馬鳴蒿蓬。一春長雨霧，明日歸樊籠。恣探泉石幽，篝燈道歸筇。
和孫偉卿雜言十章  其一 陳傅良
萬事如浮雲，可翫不可有。三年刻一葉，未就骨已朽。
和孫偉卿雜言十章  其二 陳傅良
可憐負薪子，誤有廊廟志。出門欲何之，馬拙車未試。
和孫偉卿雜言十章  其三 陳傅良
一飯腹果然，身外百不須。深知饑方朔，不似飽侏儒。
和孫偉卿雜言十章  其四 陳傅良
墮落生死間，大患爲有身。老子識未破，天地豈不仁。
和孫偉卿雜言十章  其五 陳傅良
幽居悟前疲，寡欲得身健。筮之此何祥，厥繇無水困。
和孫偉卿雜言十章  其六 陳傅良
有書但插架，有門亦常關。是非天下爭，而我土石頑。
和孫偉卿雜言十章  其七 陳傅良
好酒來誰家，明月得我心。把酒弄明月，醉卧盜不侵。
和孫偉卿雜言十章  其八 陳傅良
阨窮果何尤，利達竟誰在。眷言荷鉏人，妻子敬相待。
和孫偉卿雜言十章  其九 陳傅良
或勸著子書，我恐落人世。呼兒具紙筆，一歲復一歲。
和孫偉卿雜言十章  其一○ 陳傅良
人事盡鄉曲，田租了王官。獨於大海枯，不改古井寒。
送林正仲丞王山 陳傅良
去年我爲客，持酒送君歸。君今理征驂，我適卧舊廬。人生足離合，仕宦相乘除。科名餘十年，丞縣亦既遲。顔色日愈好，絕口無歔欷。自言有時命，歲宴知何如。深藏濟人具，不作借勢書。虛名多自誤，徐步乃疾驅。從茲拭老眼，看君上亨衢。
和林懿仲喜雪韵 陳傅良
常晹厥咎何，君相疚朝夕。愧莫慰羣黎，凄其望三白。是心與天通，昨夜平地尺。簑笠在東阡，耰耡在西陌。忍待明年飽，欣及吾事隙。海宇正無塵，草木亦煥赫。遥知紫宸朝，千官手加額。溫綸粲龍光，賀牘交馬跡。銜枚懸瓠城，仗節居延澤。獨擁藍關馬，共飯滹沱麥。更願吾君相，對此念忠赤。當今挾纊溫，恩意到疆埸。有士如有年，要豈旦日積。袁安自甘寢，掃軌無過客。
再和前韵 陳傅良
冬夜苦難曉，短景復易夕。安得戶牖光，不待東方白。恍如游化城，瓊臺若千尺。英華發林藪，餘彩散阡陌。平鋪浩無垠，巽入微有隙。忍寒貪縱觀，未願朝曦赫。柳綿著歌茵，梅片墮粧額。皭然羣汙中，有意欲比迹。自識玉皇家，癯仙陋山澤。新來學爲農，遭歲屢無麥。穉子色恒饑，老婢脚盡赤。一飯今有待，喜更問瓜埸。歸來看牀頭，瓶粟幸餘積。且以炊春醪，號召已散客。
除夜用前韵 陳傅良
又添犬馬齒，常恐牛羊夕。牙無數株牢，鬢已太半白。六朝貴人家，珊瑚高數尺。復有陵邑豪，沃壤動連陌。居然燕巢幙，忽矣駒過隙。伊傅亦中壽，至今名赫赫。蒼苔卧風雨，曾乏斷碑額。中原五十載，胡騎亂禹跡。誰當懶折腰，去學陶彭澤。憂端壓不下，中夜歌秀麥。昭代豈無人，腰黄眼前赤。鴻儒籌禁蒼，壯士守邊埸。罷歌且盃酒，澆此懷抱積。柴門剝剝響，已有賀年客。
和林宗簡除夜韵余與宗簡皆病餘而除夜皆賦詩因反前意 陳傅良
窮懷卿相憂，老作兒女悲。百爾皆妄想，一粲看新詩。短長總歸盡，君閲古盛衰。煌煌五侯家，寬作數世期。經史或不讀，名字亦奚爲。茂對乾三陽，靜養月一規。
再用喜雪除夕二韵寄宗簡  其一 陳傅良
百年彈指頃，羣動不遑夕。孌彼惰游者，長夜浮太白。豪俠旁無人，卧我樓百尺。衲子縛禪靜，不敢踐桑陌。武夫髀肉滿，睥睨候邊隙。道家求不死，真火養陰赫。躁人干速化，自點雷門額。書生苦穿鑿，奇字窮鳥迹。何如吾老農，一雨犂春澤。相忘與雞豚，所辨纔菽麥。不聞有孔子，安識由與赤。紛紛舉世士，肝膽自疆埸。老翁捧腹笑，空洞無一積。有來問時事，請以臆對客。
再用喜雪除夕二韵寄宗簡  其二 陳傅良
子歌我有感，我和子益悲。文武有天下，二南無變詩。陵夷及其季，小雅亦既衰。殷人早墜命，秦氏不及期。治身如治國，夭壽人所爲。舊恙何時已，與子看前規。
賦芙蕖簡諸友 陳傅良
我欲待明月，相從弄芙蕖。月郭一再滿，我行竟徐徐。誅茅困黄埃，開卷疲蠹魚。纏縛二事間，紅披綠蕭疎。秋風白髮生，撫事增欷歔。美人隔雲山，芙蓉並吾廬。近者不得見，逾遠還何如。花無三月長，人壽千歲餘。相期不朽事，勿與草木俱。君上鍾鼎銘，我作山澤癯。
送楊似之提舉湖南 陳傅良
昨日有客去分符，今朝有客來攬轡。蕨芽掇盡筍可𠜾，送客焉知老將至。儒雅風流能有幾，南宮先生無乃是。十年不復夢蓬山，萬里何爲隔湘水。葉公巋然地官貳，顔公領袖天下士。星聯郎署尤與何，次第諸公亦連茹。一時臺省舊名德，十見班行已三四。可令僕馬病崔嵬，獨抱蘭蓀吊憔悴。漁樵混迹山窮處，故故肯臨人不記。酒半停盃問鬚髮，夜闌秉燭徵文字。多時渴見痛折節，萬事要看方得意。先生行矣扈甘泉，請自此心扶大議。
哭呂伯恭郎中舟行寄諸友 陳傅良
去年上溪船，落日建安旐。今年上溪船，濡露金華草。當代能幾人，胡不白髮早。念昔會合時，心事得傾倒。倚廬魚鼓夜，聯轡鷄人曉。遐搜接混茫，細剖入幽眇。挹注隘溟渤，扶携薄穹昊。斯文何契闊，之子復凋槁。百年在無窮，寥廓一過鳥。家人徵舊聞，學者拾餘稿。區區存萬一，散逸誰可保。君看魯論上，彭壽顔回夭。于今懸日月，豈必言語好。儻無後來者，泯沒秋毫小。南浮吳蜀會，北顧關河杳。懷哉各努力，人物古來少。
張冠卿以前詩懷哉各努力人物古來少之句爲十詩見寄次韵奉酬  其一 陳傅良
明月不可涴，有時障氛霾。芙蕖生淤泥，豈必所處佳。老子苦鍊藏，釋氏多遣排。如欲盡物累，自古誰好懷。
張冠卿以前詩懷哉各努力人物古來少之句爲十詩見寄次韵奉酬  其二 陳傅良
連楹著胡椒，環堵誅蒿萊。節士亦良苦，乃築懷清臺。世故何浩蕩，人心亦崔嵬。之子訪田舍，厥繇安在哉。
張冠卿以前詩懷哉各努力人物古來少之句爲十詩見寄次韵奉酬  其三 陳傅良
冥心觀宇宙，孰是同與各。夜旦無反惡，日出星河落。此有齊人瑟，彼有荆人璞。嗟余耳目短，豈故重然諾。
張冠卿以前詩懷哉各努力人物古來少之句爲十詩見寄次韵奉酬  其四 陳傅良
朝雞警冠劍，巷犬吠村塢。胡然子列子，越在鄭東甫。永懷王黍離，莫與戍申許。雞犬各有役，人亦宜自努。
張冠卿以前詩懷哉各努力人物古來少之句爲十詩見寄次韵奉酬  其五 陳傅良
說合何必然，金化黄河塞。真然說不合，千鈞等蟬翼。纍纍近丘墓，浩浩古載籍。崎嶇蓋天意，解后匪人力。
張冠卿以前詩懷哉各努力人物古來少之句爲十詩見寄次韵奉酬  其六 陳傅良
我友天下士，逝者八九人。非無新造交，亦有久故親。可與共安利，未可同隠淪。欣然得一箇，迴首終酸辛。
張冠卿以前詩懷哉各努力人物古來少之句爲十詩見寄次韵奉酬  其七 陳傅良
秦人弊申韓，亡梁以崇佛。六經獨何罪，莽亦竊大物。堪嗟二百年，吾道功第一。熙豐餘論在，河洛諸賢沒。
張冠卿以前詩懷哉各努力人物古來少之句爲十詩見寄次韵奉酬  其八 陳傅良
澶淵竟要盟，老萊氣安吐。韓范猶自憐，不遂臣西虜。人材繫其逢，事業隨所附。千載有南董，何啻今視古。
張冠卿以前詩懷哉各努力人物古來少之句爲十詩見寄次韵奉酬  其九 陳傅良
江梅歲已過，燕子春又來。不愁吾鬢霜，所恨此志灰。扶桑焞焞明，閶闔蕩蕩開。欲往豈不可，致遠非駑駘。
張冠卿以前詩懷哉各努力人物古來少之句爲十詩見寄次韵奉酬  其一○ 陳傅良
子歌我三嘆，我和子一笑。方期俗耳合，勿與知音道。頗聞古韶卷，不落人間調。悲歌泣鬼神，妙語無餘少。
黄巖張之望之立來訪與遊梅潭詩以送之 陳傅良
張子好兄弟，別我今九年。東風刮瞇眼，雙鵠忽墮前。坐定看兩鬢，喜極意慘然。來日豈不多，此意合少延。念子伏巖穴，有作皆巨編。稻粱未暇謀，從我志獨堅。虛名適相累，浩嘆當誰憐。積雨得新霽，綠漲彌百川。載酒問何有，漾舟隨所便。與子梅潭游，以茲寓惓惓。傾崖俯仰立，中有飛瀑懸。平地儼閶闔，晴空自雲烟。既見各有得，欲語不可傳。衆妙在領會，天成謝琱鎸。子歸有新詩，時寄三兩篇。
和張孟阜尋梅韵 陳傅良
平生拙狀物，出語輒自咍。久欲頌梅花，恒恐累紙寫不該。羨子年少氣豪敏，詩筒往往歲一來。語不驚人意不止，筆力待盡千松煤。我以病驥追霜隼，著鞭不上嗔人催。置詩太息梅困我，恨不縱斧尋條枚。嗟乎孤山無人老坡死，水邊竹外誰低徊。我嘗欲擬禁字體，不道雪月冰瓊瑰。退藏物後獨笑傲，奄有歲晚多驚猜。紛紛自謂好顔色，萬彙禿立皆堪哀。模將此意入詩句，十年未就梅空開。君詩却怪梅不早，令我內熱紅生腮。强隨嶮韵終不滿，今年又恐坐看落片飛莓苔。
送劉茂實宰奉新 陳傅良
遠別欲無寐，細論誰有酒。今當作劇縣，君意亦樂不。江湖吏道僻，歲月民勞久。救之敝精神，自愛終袖手。要中名甚美，用意物所咎。君觀蘭桂林，餘茂及樵槱。移根託客土，顔色非故有。贈言幾滿車，一字堪皓首。於焉但裁擇，對越二三友。諸賢在當路，公論在衆口。
送趙叔靜教授閩中四首  其一 陳傅良
家無宿舂糧，適意恣所向。征鞍催上官，帆海看疊嶂。有言及當代，浩飲益悲壯。以茲寘周行，盍在幾人上。
送趙叔靜教授閩中四首  其二 陳傅良
讀書須讀經，學文須學古。青松故不換，白髮早可數。我亦窶人子，風雨蔽蓬戶。胡爲數相過，夜話恒過午。
送趙叔靜教授閩中四首  其三 陳傅良
烱烱出萬壑，冰壺縣清秋。孰與玉瓚中，穆然養黄流。孤松高半天，蘭芷復過幽。看君最雍容，柰何短自謀。
送趙叔靜教授閩中四首  其四 陳傅良
百吏不可試，卷懷州校官。翩然落南閩，不爲荔子丹。彫蟲妙經術，倚市多儒冠。吾道未必貴，政此良已難。
遊白石巖 陳傅良
地向東南傾，石際滄海立。蛟鼉限波濤，鷄犬得城邑。居然通國望，跋莫他山及。道人獨有之，置屋三四級。幾看星月爛，却聽風雨急。于今二百年，我共冥鴻集。晤語夕陽低，對酒秋旻濕。明朝江上舟，避雨漁翁笠。邂逅一俛仰，此道可於邑。
和孟阜老梅韵  其一 陳傅良
朝遊山南莫北隅，脩竹之下手所披。五步一顧立不趨，柔枝弱榦千萬餘。粲然笑倩多新奇，歲寒安用衆穉爲。驚嗟怪怪丈人行，縞衣藍縷冰斲肌。莓苔雪片凍不飛，玉飾其末璣衡欹。藐姑之仙下縹緲，蒼虬爲駕羽葆希。三閭大夫從女須，枯槁嬋娟却並馳。張子愛之亦既癡，人不得覷以我歸。我生自視梅孰如，滄江獨立兒女嗤。年來稍稍學折枝，柰何復與此老期。
和孟阜老梅韵  其二 陳傅良
望美人兮天一隅，薜蘿爲衣顛倒披。水竹隔我不可趨，今我搔首三歲餘。漢庭年少六七奇，鬚眉皓白來何爲。我欲避寢問之道，安得玉貌生枯肌。長翁傲睨欲奮飛，滄江釣雪蓑笠欹。少翁頓挫枿牙角，笑齒一粲知音希。樵家斧斤磨以須，過者萬人人背馳。梅乎梅乎我非癡，持汝二老將安歸。古來弱植剛不如，孰有嫵媚爲人嗤。君不見孤竹之管求孫枝，汝盍早定歸山期。
送同年林多益丞寧海 陳傅良
同里衣冠近闊疎，同年齒髮多衰變。美人宜在玉筍班，隠吏亦隨花雨縣。有杭一葦逢迎可，每食雙魚甘旨便。顧瞻周道竟何如，善爲身謀吾豈願。清廟笙鏞濟濟陳，碧梧鸞鵠深深見。由來盛事歲月晚，誰到脩途肝膽健。楊花吹水酒摇波，一請加餐再無倦。
送謝希孟歸黄巖四首  其一 陳傅良
紛紛竹帛傳，浩浩金石刻。淪亡已無限，存亦誰愛惜。如何伏羲氏，文字二三畫。姬孔豈不聖，用以演周易。
送謝希孟歸黄巖四首  其二 陳傅良
法令如牛毛，斯鞅信手成。簿書積丘山，趙張眼愈明。萬人立下風，國勢尊且榮。未省三代前，誰獨有此名。
送謝希孟歸黄巖四首  其三 陳傅良
圭璧襲繅藉，山龍飾衣裳。不聞燧古初，而興自虞唐。毀車崇騎射，隸作篆籀藏。至今人便之，秦亦忽以亡。
送謝希孟歸黄巖四首  其四 陳傅良
累觴以爲歡，班荆以爲儀。交際貴如此，勿使至意虧。頗常怪小雅，鹿鳴至魚麗。賓主禮百拜，六經似支離。
看筍和潘養大韵 陳傅良
兒童纔丱角，兵衛忽森戟。十日不汝見，尋丈出咫尺。隠几觀物化，軒奮恣所極。褰裳欲從之，世事有繩墨。
贈尹紹伊 陳傅良
吾友尹紹伊，十年抱心疾。休然萬事廢，豆子黑如漆。從之問舊學，歷歷不遺一。佳篇間哇鄭，法語雜方術。豈其遇人耶，託此訪遺逸。張皇鬼物怪，漏泄宮禁密。君看服烏喙，孰與近參朮。
送郡守汪充之移治嚴陵 陳傅良
挂梁龍骨經時蟄，井井黄雲秋已及。十日不雨民未急，使君日膳長蔬湆。澄空颯颯雲霧入，饁婦休眠兒覓笠。村舂化出雲子粒，市上明朝升二十。農家語圃商語賈，恒願使君無疾苦。自今一飯吾腹果，健看將母從簫鼓。馮翊扶風天尺五，見說嚴陵在何所。詔書奪去萬舌吐，九重欲扣君門阻。棲鳥護巢駒戀皂，東人自視西人好。那知湛露漙秋草，春意平鋪無剩少。有客解事翻然笑，元祐治平諸故老，身要人扶功未了。誰知青絲絡馬橫門道，應笑江湖華髮早。
寄題陳同甫抱膝亭 陳傅良
稻粱不難謀，軒冕亦易得。胡爲抱膝翁，惻惻復惻惻。秋風墮碧梧，鳳鳥去無迹。愁吟草際蛩，兒女淚盈臆。忽然一長嘯，孤響起空寂。令人識雅頌，一唱三嘆息。室廬在路傍，耕鑿在民籍。行人聽笑語，稚子共眠食。讀書果何罪，鬚髮又半白。此意太勞勞，此身長抑抑。抱膝且不可，出門更何適。但勿問門外，蓬蒿若干尺。
送葉正則赴浙西憲幕 陳傅良
頻年送行客，酒罄詩不工。最晚與君別，柰此百感叢。岐山有鳴鳳，雅頌移豳風。于時二老生，出處海上同。曹劉對匕箸，失色一語中。明朝蜀江水，不與灞滻通。人心起毫末，世故關鴻蒙。乃知貧賤交，不下王覇功。霜根宿病驥，雲帆背蜚鴻。秋水能隔人，白蘋况連空。相從自束髮，各去隨轉蓬。今懷欣有合，後會苦未重。鱸魚直萬錢，羊酪醅一鍾。願君養盛年，我友半已翁。
送陳益之架閣 陳傅良
論事不欲如戎兵，欲如衣冠佩玉嚴重而寬平。作文不欲如組繡，欲如疎林茂麓窈窕而敷榮。楨榦盍亦煩繩墨，滋味何如餘典則。吾宗受才萬人敵，排空所向無遺力。親喪三年面漆黑，交情一語千金璧。明朝不爨鼾撼壁，裘馬借人無德色。作掾閩山可蹤跡，擬將秉稈空螟𧎬。相君有令民未得，勿問堂高若干尺。春江瀰渺風張席，欲言江水何終極。貧賤相依鬢毛白，吾可雷同名送客，浩歌未放情彌激。君看風雅詩三百，亦有初章三嘆息。
翁誠之尉慈溪再擬祖送不及 陳傅良
昨來久佇驪駒集，今來悵望檣烏急。中年送客亦多違，先事徒勞後無及。江頭祖帳幾百人，落紙珠璣詩什什。自哦短韵意甚得，亟欲陳之復羞澀。君方筮仕從茲始，驊騮開路日千里。若逢人話子陳子，侏儒一節今如此。
送鮑清卿教授莆中 陳傅良
閩中豈不好，莆中况多儒。其山有丹荔，其水有子魚。艾軒諸老生，典則故所餘。堂堂退傅門，海內欲曳裾。宦遊得此樂，餞者酒滿車。我亦勸君酒，我意獨未舒。嘗聞入林獵，不可背水漁。背水漁尚可，背時更崎嶇。方今朝廷尊，紳笏日走趨。官多豈勝記，勢遠復易疎。媒身衆所同，藉口誰不如。柰何但溫飽，去向天一隅。平生拙自謀，蓬巷歲月除。更事亦既熟，畫此未必愚。豈有服茝蘭，佩之以瓊琚。令人愛不見，搔首空踟躕。
作南塘記郡守沈持要以詩來謝次韵奉酬 陳傅良
周公作雅頌，退然在豳風。功成貴無迹，名大謗亦叢。彼人自標置，刻畫豈不工。君看榛莽間，斷碑卧頹墉。想當在世時，拳拳效深衷。胡然今弗省，身後議論公。達人悟物情，玄覽昭有融。區區强名我，咨爾來何從。沈公天下士，於今萬夫雄。邦入見未嘗，譽之口不容。請將氏南樓，語盡意未窮。公詩陳誼高，耻與好事同。年登百廢興，解后吾何功。勇去學休影，倦游謝遺蹤。吾方笑征南，雙雙勒堅玒。一以棲山顛，一以沒水中。
送謝倅景英赴闕 陳傅良
言詩必南雅，自鄶吾無譏。嗟余生已晚，觀人以觀詩。人情日變化，往事十九非。相從飾邊幅，欲語懷銜羈。久不見官寺，下與家人夷。渡江六十年，得此心目疑。早從諸公游，晚佐一郡治。居嘗陳誼高，動與作吏違。大白浮朋簪，單車款民扉。多文雖素履，用拙真良規。二年意綢繆，一別事渺瀰。有酒公不飲，贈言我何裨。穆穆清朝班，僉曰尚德宜。何妨著此翁，衣冠皓鬚眉。
懷同舍石天民編脩 陳傅良
山陰不得見，見期在東陽。東陽忽歲華，欲往又阻長。貽書輒無報，有便復寄將。以君懶於書，我豈望得當。永懷十年別，動止曾莫詳。君貌今何如，孰與我老蒼。就使白髮同，脚力誰弱强。日飯米多少，飲酒可幾觴。尚能甘寢耶，比之昔對床。嫂氏亦晚景，吾婦伯姊行。爲君過客頻，膏沐當不常。有兒若干人，已未勝冠裳。但要能譍門，勿問鄙與臧。一紙細說似，慰此遥相望。末乃及田舍，何有還何亡。丞郡祿已厚，豈不可小康。憶昔夜夢君，託交少年場。竦身而掀髯，眸子烱烱光。依然論時事，悲壯淚以滂。我方閉門嬉，謁至即暫忙。婆娑松竹下，細數秋葉黄。舊志益凋落，羣書半遺忘。請君勿他及，却使我意傷。
次韵蕃叟弟月下有感 陳傅良
平原接翠微，脩竹圍綠浄。乃於此中間，更以皓月映。佳人笑隠几，萬物獨我正。幸哉吾有母，侍飲得缾罄。
夢人誦詩覺省數句足成一首 陳傅良
三人共一被，寒夜爭抽牽。一人耻不讓，起坐遲朝暄。明朝復雨雪，忍豈無春妍。四時各天運，二人正鼾眠。
送曹器遠試臨安二首  其一 陳傅良
青衫豈必貴，未得不可已。皇皇海內人，趨走共一軌。生前極浮榮，沒後抱深耻。他山有隠淪，一笑粲冰齒。豈知天地間，樹立在人紀。
送曹器遠試臨安二首  其二 陳傅良
大有扛鼎力，小有挈瓶智。誰當頓八紘，舉以掩衆器。煌煌一百年，此道最宏被。雖躋三事尊，亦起一藝試。或云科目弊，此語復有味。
約同舍蜀人王德修三首  其一 陳傅良
遠莫遠關塞，鴻鴈來年年。我嘗按輿圖，嶓漢在眼前。胡爲與君別，壯齒今華顛。下峽君有期，會吳我何緣。令人媿不如，鴻鴈得自便。
約同舍蜀人王德修三首  其二 陳傅良
疇昔夢遡江，巴陵至瞿唐。兩崖束秋旻，中有一带蒼。安流進分寸，怒去千丈强。求君竟不得，望之涕淋浪。往日事已然，來日理未詳。
約同舍蜀人王德修三首  其三 陳傅良
橙橘方粲粲，魚蝦亦多多。能舂半年糧，豈惜一見過。良夜月如霜，聽我苦別歌。翳翳葭蘆鄉，風定水自波。或者阻君舟，柰此佇立何。
次德脩仙巖韵 陳傅良
我家仙巖人跡稀，客從何來此何時。岷山之陽適海嶠，萬里欲寫心精微。瀑泉自雨一丘壑，有龍蟄不隨羣飛。病樵弛檐渴猿喜，雖未作霖良已奇。吾聞岷山天與齊，仰止不見如調饑。君登絕頂小天下，此縱有山安足嬉。翩然肯過非所期，此道遼闊車誰脂。願言稅駕毋遄歸，爲我更賦崧高詩。
再用韵呈德脩 陳傅良
一日一見猶爲稀，如何十年見無期。昔方壯歲意輕別，一笑聽君歌式微。江流永矣劍閣阻，恨不羽翰能奮飛。不圖今日已華髮，話此怪怪還奇奇。桑麻不競蒿壓屋，厚祿書斷兒恒饑。誰當附熱斲冰雪，歲晏獨可相從嬉。功名富貴各有時，人亦空自爲韋脂。與君持此將安歸，滄海雪山無盡詩。
夷門歌送德脩還闕 陳傅良
萬古江入海，吳蜀有不通。不通誰使然，人自爲異同。昔在李孟錢，士各懷土封。靜言彼何尤，亦各徇所忠。恭惟宋受命，三姓皆朝宗。斯文已百年，名世纔數公。眉山與金陵，柰何不相容。大雅如關洛，亦復互詆攻。朋分文字間，禍起師友中。四郊忽戎馬，塵滿夷門宮。往事已覆轍，後事如飄蓬。一飯忘苦饑，一褐忘苦冬。身謀每不長，王事靡有終。有客獨惻惻，萬里興深衷。相過話離合，歷歷繇熙豐。我久世慮薄，念之涕無從。貧賤將安歸，功名在其逢。有能用斯人，可使百阻空。西人不爲西，東人不爲東。
借書一首別薛子長 陳傅良
山阿著柴扉，陋甚誰盤桓。美人此何求，鉅竹數十竿。日閲書百篇，尚覺日力寬。欲從我借書，我書何足觀。辛勤抱遺經，及此鬢髮班。一語未領會，累日不自安。雖更聖人手，亦恐衆說謾。况復秦漢下，曾莫脩與刪。致之獲麟前，存者今若干。我無以裁之，望洋久空嘆。羨君方盛年，恣意涉浩漫。又聞書少多，不繫學缺完。讀書固匪易，用書良獨難。昨來荷堤上，嘗試及孟韓。此話如涓埃，此道如丘山。
寄陳同甫生日 陳傅良
南國雨初潤，西風水微波。持酒欲勸君，奈此道阻何。天地自久長，日月良蹉跎。志士惜少年，用意矢靡他。豈無文字功，百代名不磨。胡然朝攬鏡，夜起瞻星河。思婦視貞操，驕人視勞歌。曾微强飯書，覆出爲詆訶。永懷姑射神，尸居養天和。下視塵冥冥，鴻鵠謝網羅。身將世誰親，得孰與喪多。請君以尊生，我亦以養痾。
述懷 陳傅良
有客盈門飯不足，有書千卷兒懶讀。王公勞問煬爭竈，樵牧相忘盜騎屋。古來堪笑如我少，生無一事能恰好。獨有居閑可引年，我又不然華髮蚤。
簡鄭景元 陳傅良
西風肅萬物，於卦曷爲兌。說言就凋蟄，之死矢靡悔。方當春和時，動植出草昧。喧號聒穹蒼，怒長彌大塊。紛紛誰則敢，所恃蓋有在。
簡王道父 陳傅良
瞻彼萬仞巖，亭亭上烟霞。其下寒淵水，清不容魚蝦。閔予生好修，而居東海涯。顧見泥中藏，日食百萬家。浮名太累人，未語衆已譁。爲海不爲淵，何道以自瑕。
贈東陽呂望孫周登二武士 陳傅良
鴻門無人易水寒，安得壯士久所患。求之市隠戎行間，紛不當意鬢已班。逆胡未討憂萬端，此得兩君聊自寬。有石堂坳立礸𪿑，百夫睨之欲舉難。兩君挾起如弄丸，舞空一葉風團團。呂君忽作胡衣冠，瀝酒於地盟血殷。長劍久倚燕然山，義欲爲漢誅樓蘭。九重深窈虎守關，竟以劍器博一餐。語未良已聲珊珊，兩蛟出沒萬馬攢。夜闌月暗天汗漫，滿堂悲憤淚欲潸。嗟爾兩君誠義肝，我方乘障荆之蠻。五營諸將皆豢安，髀肉久不堪征鞍。誰能喚與百辟看，但得汝等一解吾君顔，書生老死不足歎。
書黄巖丁明仲墓誌碑陰 陳傅良
葉君隻字雙南金，予子拳石藏幽深。百名以上辭不淫，我豈識子猶漸襟。黄山之阿墓林林，斷碑日爍秋雨霖。彼豈孫子力不任，人莫過問嘷孤禽。子以窮餓死苦吟，束棺逆旅無衣衾。末乃得此世所欽，子視昔者孰與今。區間壽短升與沉，長留天地誰無心。於中詩人最嶇嶔，竟亦朽腐如書蟫。何獨遺子天球琳，上與郊島名相尋。雖無薦藉鬼已歆，况立之後主釜鬵。期以數歲頭勝簪，有田可稼桑可紝。收拾舊稿編朱鋟，未必千載無知音。請我書此碑之陰，大亮一語不肯侵。嗚呼讀者悲不禁，牛羊勿踐木森森。
赴桂陽道中喜晴書事 陳傅良
十日九雨垂垂雪，馬僵僕病泥乘橇。披衣闖戶得星月，喜有耻向妻兒說。耳根久與朝鷄別，熟睡八年謀未拙。乞米作糜蒙被啜，客來午漏家僮出。如今兒噭妻愁絕，我縱喜晴心已折。可以藝麻多筍蕨，苟有一丘吾計决。奈何諸公廝役皆豪傑，尚愛舂陵老元結。
簡友人二首  其一 陳傅良
南去有五嶺，北來有重湖。水清石益奇，往往中州無。在昔宦游者，越若韓張徒。胡然自衡陽，隻鴈亦不徂。
簡友人二首  其二 陳傅良
安眠夜至卯，休吏日加申。廩稍亦已厚，養痾非隠淪。恨無封君法，老矣藏其身。遄歸豈不欲，更有宜歸人。
和王教授謙叔述郡圃韵 陳傅良
守邊豈無事，治圃亦有說。朝看士飲羽，暮與客投轄。且以示多暇，且以勞同列。我生腸九回，世故肱三折。環堵僅尋丈，短亭聊歲月。忽蒙當宁記，濫補專城缺。區區自米鹽，在在欲黼黻。矧惟有茲山，未省從何月。張羅上空庭，尋斧及勁節。舊觀誰緝熙，新思蓋綿蕝。幸方一小治，尚可六太息。胡然召南人，而驟歌所茇。
臨桂尉楊渭夫以詩來因次其韵兼簡同僚 陳傅良
萬物各美惡，一室有面背。去來故無恒，欣厭惟所會。有能悟茲理，何必著幽邃。後圃並山麓，脩竹積空翠。斧尋自何年，樊養特過計。陳根獨遭時，沃壤亦借勢。居然成獨清，可以掩衆媚。亭院起中𠘶，湖潦粲前際。於時吾豈敢，謂此天作對。新詩忽盛談，俗狀良內媿。子方及歸期，客復攪離思。尚當封殖之，去日如始至。
送宋伯潛宰高安 陳傅良
秋風日來諗，役車何時休。有鳴丘中琴，玉瓚懷黄流。此腰不可折，此笏未忍抽。亦入鴈鶩行，而爲稻粱謀。四海楊誠齋，吾道得自由。悠哉思萬端，哿矣試一籌。風詩訖於豳，易象重以周。當知橫空翮，不若逆水舟。
送楊渭夫歸省 陳傅良
應侯氣蓋百粵小，朱侯誼與灕江長。兩侯愛士早成癖，怪甚渭夫懷故鄉。士窮萬事一不就，就得一事窮何傷。渭夫壯者忍窮久，老驥欲秣胡沙霜。吾家何在雲橫嶺，趙媼不冤劉兒瞑，孰與親旁煮湯餠。
南嶽聖業寺禹柏 陳傅良
久與林壑居，所見皆衆穉。豈無壽千年，未有此柏異。壯而嘗參天，晚乃但仆地。定非風雨摧，殆是斤斧棄。其本則離披，其末則倒植。其枯如殘枿，而蔚有新意。其靡如弱植，而凜有高致。將前復却行，宜右忽左次。驤龍或俯顧，遁虎或回眙。隕石或猛起，飛翬或顛墜。山立或磬折，尸寢或拳跽。斷支或强附，橫陳或巽避。綢繆情不狎，頹墮力未瘁。朴畧自光怪，挺持匪標置。終焉人僞盡，獨以天巧遂。吾聞古有道，純朴去故智。與世每如此，全身亦幾是。疑將問歲月，缺弗見載記。誰言導江時，手植特嬉戲。世人那得識，會有神禹至。
牡丹和潘養大韵 陳傅良
看花喜極翻愁人，京洛久矣爲胡塵。還知姚魏輩何在，但有歐蔡名不泯。夕陽爲我作初霽，佳節過此無多春。更燒銀燭飲花下，五陵佳氣今方新。
張漕行部過湘岸有作因次其韵 陳傅良
春晚得新霽，草木日夜綠。陽光初蔽虧，野暝或單復。美人浮湘波，領此入蓬屋。故放歸帆遲，更呼漁火續。窮探物精華，盡付詩凡目。憶昨欣晤對，令我忘休沐。劇談酒行希，危坐兵衛肅。相思正倚樓，所寄忽累幅。瑰辭堪買貧，軼韵和難屬。自從楚騷興，悲些逮差玉。後來數唐人，欵乃巖隈宿。世無梁昭明，斯文又誰錄。
送王南强赴紹興簽幕四首  其一 陳傅良
詞章行天下，嘉頼二百年。甲科至公卿，誰敢謂不然。有人妄媒孽，一世所棄捐。我亦欲護短，諱不言幽燕。汗簡在吾後，覆車在吾前。
送王南强赴紹興簽幕四首  其二 陳傅良
人人尊孔孟，家家誦詩書。未省有宇宙，孰與今多儒。儒者道如砥，豈其自崎嶇。申以黄老廢，賈以絳灌疎。漢家嘗紛紛，政爾門戶殊。
送王南强赴紹興簽幕四首  其三 陳傅良
歷官如歷階，越等多所傷。柰何坳堂水，持綆萬丈長。誰無斯世方，乃此抽手旁。永夜淚不禁，仲尼故皇皇。又聞雖小魯，乘田問牛羊。
送王南强赴紹興簽幕四首  其四 陳傅良
聞之浙河東，見之湘水南。未歸却相送，既喜復不堪。行矣乞自便，帥幕或可參。君方乘日長，勉爲停朝驂。我池有螃蟹，我園有黄柑。
題明皇醉歸圖 陳傅良
騎者兩人扶不正，夾道誰知爲萬乘。一人前馳一顧後，懷欲並驅無號令。狩人亦忘記鷹犬，仰視只愁天欲暝。有司刺候上起居，杳莫得詳宮鑰靜。嗚呼開元自英主，前鑒竟遺盈幅紙。君不見漢宮圖妲己，未必當年甚如是。
送范憲東叔帥潼川四首  其一 陳傅良
離逾十年合，合復十月離。往日苦無及，來日忽未知。江源與海通，吳會與蜀違。通固天道常，違亦物理宜。勿作兒女感，是中有精微。
送范憲東叔帥潼川四首  其二 陳傅良
相從意氣豪，相知鬢毛斑。細說竟昨非，淺斟始今歡。每懷吾黨多，未捄此世難。一則琢冰雪，再則紉芝蘭。騷人絕芳潔，孰與風人寬。
送范憲東叔帥潼川四首  其三 陳傅良
有書但遮眼，有位亦養痾。養痾猶近名，遮眼已患多。聊復歲晏爾，柰此人遠何。聲光正橫空，議論如懸河。宜君見別輕，款曲理則那。
送范憲東叔帥潼川四首  其四 陳傅良
逢人九頓首，遇事三折肱。雖知少爲狂，正復老可憎。吾今有儲粟，吾昔有短檠。魯論訓何如，周易讀未曾。言歸又言歸，兒女喚不譍。
行湘喜雨簡劉公度周明叔 陳傅良
將行客有戒，正熱人不禁。出門一昔雨，解纜十日陰。湘山益以碧，湘水益以深。天光接雲夢，野暝蒙衡郴。蠅無盤中蹟，蟬有木末音。顧乃廢枕簟，爰方索衣衾。我起問夾岸，往歲孰與今。衡茅或數間，叢竹皆十尋。蒲蓮間華實，鷗鷺時浮沉。老穉各有得，漁樵不相侵。早插禾欲孕，新炊粟如金。爲之失倦游，於以成孤斟。永懷泛湘人，屈賈多愁吟。往者亦此境，今者亦此心。空名但千載，佳思誰一襟。時哉不可失，浯溪更駸駸。
劉連州和前韵因道湘中之樂以謝 陳傅良
湘中足可樂，誰苦愁不禁。孌彼蘭蕙姿，固怯霰雪陰。賈子天下士，子何念慮深。貞元兩御史，南還會於郴。亦復相唱酬，間有亡國音。愚溪更憔悴，中夜起擁衾。而得欵乃句，膾炙循至今。我後五百年，公來適相尋。田疇歲膴膴，獄市春沉沉。寬書日夕下，民蠹袪牟侵。况也省賦甚，小郡至萬金。交歡有陸賈，私恨無羊斟。我飽竟甘寢，公暇多長吟。乃知湘中樂，關時匪關心。湘民忘勞力，樂極翻沾襟。却愁吾二人，四牡歌駸駸。
聞葉正則閲藏經次其送客韵以問之 陳傅良
順水去吳會，逆水來夔門。萬古逆順舟，以斗占旦昏。曩余好百家，信不及魯論。初亦半喜愕，久之乍亡存。白髮一無成，頗識委與源。風停波自平，却視消長痕。六經夫如何，夫子手所翻。恒言但桑稼，怪志無鵬鵾。規圓而矩方，往往萬巧攢。諸儒各有得，長短賢若干。玉帛相會盟，兵車相并吞。一語苟暗合，羣生皆晏溫。經成今幾年，嘗試以是觀。此道未軻死，此書未秦燔。猶之斗經天，於以生蓋渾。西方亦人豪，國自爲乾坤。書來入中州，坐使學者奔。君豈捨從之，或但遊其藩。吾聞欲乘槎，鑿空訪河根。孰與瞻斗車，把柁行江湍。
和張倅唐英詠梅十四首  其一 陳傅良
種梅欲百畝，誰老意未渝。有山在堂背，有溪在庭除。我危坐中央，花以寘坐隅。人固不可親，花亦不可疎。
和張倅唐英詠梅十四首  其二 陳傅良
花芳以養性，花陰以休影。更欲從旁謀，種秫可半頃。衝寒時一觴，我醉花獨醒。醉醒兩相忘，久矣繫歸艇。
和張倅唐英詠梅十四首  其三 陳傅良
因山爲高下，因水爲縱橫。恣花欲何之，勿撓所性清。却愁雪太深，瞻言不勝情。有時亦肯來，當我戶牖明。
和張倅唐英詠梅十四首  其四 陳傅良
我豈愛花者，而獨愛此花。愛之匪無人，詩且數百家。前有水邊橫，後有竹外斜。但作如是觀，桃李亦可誇。
和張倅唐英詠梅十四首  其五 陳傅良
人言物不齊，相較三十里。以梅等羣芳，何啻隔弱水。杜陵狀百物，無語可著此。巡簷索之笑，但不禁冷蕊。
和張倅唐英詠梅十四首  其六 陳傅良
駸駸入衰暮，故作不潔清。美人美無度，可使一國傾。胡然立林林，夾此東西榮。對之意自消，令我欲近名。
和張倅唐英詠梅十四首  其七 陳傅良
以之爲雪耶，雪或墮汙淺。以之爲玉耶，玉或附旒冕。春前每嘗試，歲晏不退轉。悠哉似有道，可與共舒卷。
和張倅唐英詠梅十四首  其八 陳傅良
政應違衆好，可忍負幽探。以茲落南雅，蜂蝶獨遺憾。豈無好顔色，一雨竟陳暗。誰知歲寒姿，可久非可暫。
和張倅唐英詠梅十四首  其九 陳傅良
若以色見我，色衰令人忘。香爲衆妙宗，妙亦不在香。鄉來芸芸者，自意傲雪霜。當斯玉立時，曾莫一在旁。
和張倅唐英詠梅十四首  其一○ 陳傅良
遲遲可殿後，寂寂可鎮浮。風人第一章，窈窕河之洲。穆如三代英，惟此宜與儔。不然則臞仙，玉簫下秦樓。
和張倅唐英詠梅十四首  其一一 陳傅良
紛華有心說，艷美得目送。越在篁葦間，顧使詩興動。詩人被花惱，盡日手自弄。愁吟日不足，又作栩栩夢。
和張倅唐英詠梅十四首  其一二 陳傅良
亭亭湘岸竹，炯炯湘波月。其中雪垂垂，一樹爲誰設。不應皂蓋人，於此能忘折。折之寄相思，可以慰分裂。
和張倅唐英詠梅十四首  其一三 陳傅良
商山皓鬚眉，久不見綺黄。邂逅一笑粲，可與斯人當。如何爲林逋，托根向錢塘。居遺蘭與芷，牢愁楚沅湘。
和張倅唐英詠梅十四首  其一四 陳傅良
先人手所種，家在何處村。自別此堂堂，不知幾寒溫。盍歸封植之，歲歲爲此言。老如霧中看，正恐目力昏。
招隠二首  其一 陳傅良
將子無登山，山上岡復岡。朝爲朱陽煒，暮作陰飈凉。磴滑幽鳥啼，林深山鬼翔。子兮何所求，樂此魑魅鄉。國人佇齊軾，吾黨多魯狂。望子子不來，翠袖天風揚。緇塵擺落盡，幽願次第償。焦䳟入冥雲，蟣虱寬貝陽。子兮竟誰從，獨樂無已康。豈其羊之饑，而可穀與臧。
招隠二首  其二 陳傅良
將子無涉水，水深下無極。鯈魚舞浮陽，螭首闖陰碧。弱去一羽沉，惡來萬波激。子兮何所求，快此蛟涎滴。議諫起陽城，拾遺招李渤。望子子不來，羊裘號逋客。踞坐山石麤，晞髮朔風疾。亂流兩白足，何日踔疎逸。子兮寧不悲，饑氓俟唐稷。豈其洛之涯，而可溫與石。
記夢 陳傅良
漥然石壁罅，涓涓如絲繩。其人指此泉，下去爲滄溟。旁有玉蟾蜍，空中底方平。視之鼻通尻，徹竅刻畫精。泉從鼻聰入，可止不可盈。欲問已無人，我亦悟我生。惜哉烟火食，滓我朝清明。
始生七章章八句上皇子嘉王生辰  其一 陳傅良
生爲帝子貴，本自歷數歸。歷數萬億年，帝子壽無期。今夕果何夕，欲頌皆贅辭。但願王此心，無忘始生時。
始生七章章八句上皇子嘉王生辰  其二 陳傅良
王看松柏萌，未具葉與枝。沖然一點春，其大可十圍。云胡間不茂，爲失雨露滋。乃知生意同，其異各所罹。
始生七章章八句上皇子嘉王生辰  其三 陳傅良
入均此生爾，王生樂無涯。如將與人同，請自今夕推。奉觴一何多，于以介壽祺。王其敬舉觴，一念周八維。
始生七章章八句上皇子嘉王生辰  其四 陳傅良
百鼎羅珍羞，世豈無調饑。錦綺爛盈門，藍縷還誰衣。龍樓近日月，茅舍或不支。三宮子孫孫，亦有孤與嫠。
始生七章章八句上皇子嘉王生辰  其五 陳傅良
吾方貴吾生，相彼多阽危。豈伊天地公，而獨及我私。於焉識仁端，一物豈忍遺。當思宇宙間，壽域咸熙熙。
始生七章章八句上皇子嘉王生辰  其六 陳傅良
獵人愛麛麌，漁人愛鯤鮞。萬物欣自遂，况也民秉彜。家有舉桉婦，人有譍門兒。王心至於此，壽不數耆頤。
始生七章章八句上皇子嘉王生辰  其七 陳傅良
詩人誦稷功，造周本岐嶷。首言民初生，次及稷誕彌。民命繫於稷，此語非夸毗。末僚甚拳拳，所愧無周詩。
送丘宗卿帥蜀  其一 陳傅良
嘗陪諸老後，亦與晚進游。有能一夕話，可洗萬古愁。昔君尚青衫，今我已白頭。闕下何匆匆，蜀江正悠悠。一請工治庖，再請拙操舟。
送丘宗卿帥蜀  其二 陳傅良
好靜從古始，尚恩極今時。寧使舉國貧，勿與一士遺。熙寧固前轍，元祐誠良醫。我亦欲宴興，人方乏朝炊。持之訊人傑，人傑良自疑。
送丘宗卿帥蜀  其三 陳傅良
前瞻及河隴，內顧連江沱。邊籌尚彈壓，民瘴須挼挱。方當上懷遠，况復歲薦瘥。宜公去帆輕，歲月亦易多。西人豈不好，奈此東人何。
短歌送呂子約丞郡天台 陳傅良
露荷不肯附綠漲，石榴自欲當朱明。我無一物與君別，持此薦以雙玉瓶。榴花結子荷成的，定亦扁舟去爲客。良集偏於吾輩慳，新功或向他山得。我歌雖短聲苦長，君不能飲酒滿觴。申公何在麗澤死，又送冥鴻謀稻粱。
送黄子聞得縣瑞安 陳傅良
西都循吏無墨綬，密令忽用爲三公。仁人遭時乃自見，不係官爵汙與隆。黄君崎嶇髮半白，得縣吾州滄海東。平生經術久未試，今幸小試難爲功。休聲出自士論衆，遺愛見於民力窮。如君作吏豈擇便，第勿謂難斯令終。嗟余欲歸歸未得，觀政不在漁樵中。逢人每似卓傅傳，此道萬古君王同。
送陳仲孚還里 陳傅良
意勝不受暑，交深欲忘言。子車今日脂，我經何時箋。卜稼豈無疇，頌橘亦有園。掛冠特易耳，奈何子盛年。
教授李夢符惠宣聖畫像用韵奉酬 陳傅良
一藝必有師，尚論襄與夔。一國必有師，尚論管與伊。信知師道尊，分與君父夷。吁嗟文王沒，斯文屬之誰。微言二十篇，論次自學而。傳之者顔曾，其後則子思。方當周之衰，諸子出怪奇。王公各師承，一語可觧頤。見之擁篲迎，不見嚬其眉。孟子獨推尊，是惟聖之時。苟不本孔氏，皆放其淫詞。於是尊孔孟，誕作百世師。自非戎翟秦，孰背此道馳。本朝郡爲學，薄海尸祝之。往往屈萬乘，降升廟庭垂。我作暮春堂，魯論以自隨。扁題落天上，鬼遁蛟龍移。江山護昭回，誰敢或訕嗤。中有夫子像，來從魯家兒。廣文以遺我，溫厲尚可追。吾今得吾師，下視衆說卑。世世萬子孫，永此巢一枝。
還徐叔子犀带 陳傅良
徐子贈我舊寶犀，宣和國工所事治。玄玉十截黄四垂，厚且半寸徑尺圍。方廉整不刻毫釐，金飾諸末柔丹韋。寘之止齋光陸離，天吳海若不敢窺。奈何骨相堪蓑衣，自得此带逢百罹。我服黑角二紀餘，歲月幾半蒙蛛絲。識與不識皆歔欷，恨不披拂來隆墀。湖湘老把乘邊麾，次第三節登王畿。脩門再入留郎闈，上皇一見玉色怡。闊步蓬山上坳螭，向者所恨今交譏。懼瀝肝膽得請歸，自意永與漁樵嬉。急詔適際潛龍飛，誤恩狎至湛露斯。古來逾分天不宜，百炊未滿萬事非。還觀櫝中一解頤，吾腰安用爾带爲。徐子盛年脩幹支，才華不數紛紛兒。請以带去藏待時，拖金縣玉未可知。招招車騎來何遲，苦勿留此令我悲。君不見在昔十圍終失之，終朝三褫事尤危。况我昏睡誰護持，亦恐夜半神運蛟龍移。
憶筇杖 陳傅良
岷峨山下筇竹杖，危者使安衰可壯。秦皇漢武窮兵不可得，我獨得之今丞相。前年有旨還故園，其冬急召朝日邊。半歲驅馳數千里，頼有此杖常扶顛。倉黄又別脩門去，私室無人謹呵護。夜半雷霆下取將，兒叫妻啼留不住。我聞丞相下峽時，一物無有杖自隨。屬當晏朝立仗久，憐我弱脛疲坳螭。如今步屧隨衰草，十步趑趄九步倒。假如杖在欲用之，山精海怪震怒亦不保。君不見杜陵桃竹欹，常恐失之君山湖上之風波。梓潼使君之贈尚爾耳，况自丞相還如何。
蘭花供壽國舉兄 陳傅良
山丹吹出青藜火，金蝶窺叢何妸娜。朱槿更作猩袍紅，夸道風人嘗印可。沒利從旁粲然笑，奄有諸香誰似我。素馨蕭然山澤臞，至香不數脂粉腴。衆芳固自有醖藉，要是傍人之庭除。何如琉璃千頃水，涵碧淤泥不解汙。芙蕖幽蘭獨自倚脩竹，生來未始受諸觸。深知抱此竟安用，用多亦豈芙蕖福。若以滋味屬厭人，虀粉此身人不足。今夕何夕新風露，入秋一雨天西顧。止齋有兄永難老，止齋之弟愛莫助。但以清白傳之萬子孫，歲供蘭花美無度。
東陽郭希呂山園十詠 清曠亭 陳傅良
幽人有遐心，蔀屋涵澄空。况復得此山，心事與境同。
東陽郭希呂山園十詠 桂壑 陳傅良
一壑亦易得，安得桂林林。道人偶見之，不是歲月深。
東陽郭希呂山園十詠 月峽 陳傅良
兩崖束青天，中有月皎皎。乍可謂月低，不可謂天小。
東陽郭希呂山園十詠 小爛柯 陳傅良
促膝有仙凡，爛柯無小大。誰知桃源人，不在秦晉外。
東陽郭希呂山園十詠 傾月 陳傅良
嘗聞鳳棲梧，梧老鳳未棲。令我日佇立，不知月東西。
東陽郭希呂山園十詠 閟雲關 陳傅良
雲以無心出，雲歸亦何心。樵牧窺其藏，妄意此阻深。
東陽郭希呂山園十詠 玉泉 陳傅良
清曉閲草木，各具天一水。安用學餐玉，將以蘄不死。
東陽郭希呂山園十詠 飛雪 陳傅良
涓涓自空來，霏霏復不見。安得自尤物，使我耳目亂。
東陽郭希呂山園十詠 壺天閣 陳傅良
凭欄時獨立，萬象皆見前。若非著眼高，亦是天一偏。
東陽郭希呂山園十詠 石井 陳傅良
鬵釜吾已溉，吾纓亦無塵。漥石以潴之，恐有抱甕人。
送郭希呂 陳傅良
我門閉重重，我徑阻且深。梅花獨相依，聊以慰我心。美人從何來，崎嶇自幽尋。亦於琢冰中，而和南風琴。萊甲尚可羹，新蒭足同斟。不知歲已華，歸興生霜砧。欲別復少住，棲烏歸月林。客去鳥翾飛，落花滿牆陰。
水仙花 陳傅良
江梅丈人行，歲寒固天姿。蠟梅微著色，標致亦背時。胡然此柔嘉，支本僅自持。乃以平地尺，氣與松篁夷。粹然金玉相，承以翠羽儀。獨立萬槁中，冰膠雪垂垂。水仙誰强名，相宜未相知。刻畫近脂粉，而况山谷詩。吾聞抱太和，未易形似窺。當其自英華，造物且霽威。平生恨剛褊，未老齒髮衰。掇花置膽瓶，吾今得吾師。
止齋曲廊初成 陳傅良
但酒勝如水，但花勝如草。小廊曲通幽，竹椽亦良好。止齋十數間，足以便衰老。簷低遠風露，地窄易汛掃。淺溪浮薄觴，短屏糊舊稿。著書僅玄易，過客多韋縞。於中榜退思，誰其諒深抱。吾思亦已晚，吾退盍更早。懷哉彭澤令，仰止商山皓。維淵有潛龍，維岳有藏寶。煌煌暮春堂，三字落穹昊。昭回際南極，鎮撫及東島。胡然乃在斯，夙夜懼不保。鬼神無世情，呵護必有道。
次沈儉夫求花木韵 陳傅良
我意何不樂，我顔復何㥏。止齋有新畬，耕犢角已繭。止齋有溪水，釣席隨所展。兩山夾精舍，佳處迫廬峴。朋來盡名流，燕坐皆勝踐。頹然止齋翁，心故不可轉。厭書或窺園，乘興時陟巘。日月之蔽虧，木陰自幽顯。雨露之密疎，草色自深淺。翁子一觴詠，初不著姝孌。易老探醇駁，風騷較寬褊。眠食雖甚佳，病患盍加勉。謗篋况所招，訟缿那能辨。於焉更悟入，豈但苟排遣。寄言子沈子，所欲果何件。葭豕來春田，冥鴻脫秋獮。谷蘭猶見紉，月桂不可搴。慕遠失之近，求多得常鮮。請以壯縣才，從茲益懷卷。深居勿近市，隘巷莫容輦。有花門擁篲，無花地生蘚。嘗試玩喧寂，何者是真舛。舊學枉初心，新功費重研。何如過止齋，我亦精文選。
春晚書懷二首奉簡陳益之  其一 陳傅良
百舌喜太甚，杜鵑恨何深。睍睆斯黄鸝，律中宮之音。物情自不齊，天運初無心。道人獨領會，杖藜立芳陰。
春晚書懷二首奉簡陳益之  其二 陳傅良
百卉得雨露，華滋巧相娛。但知說姚魏，河洛竟何如。我方悟吾生，箋經未成書。安得小學師，從之注蟲魚。
題沈仲一所藏周氏羣公書帖 陳傅良
紛紛世上如落花，東風即入西鄰家，要亦餘事吾何嗟。斯人故國之喬木，枝葉胡然亦流落。吾生已晚講聞熟，見欲墮淚那忍讀。古來道德功名上，傳世不曾緣物重。君不見人間秦漢鼎彜銘與頌，子子孫孫永寶用。
贈章虞卿 陳傅良
章子一別二十年，此來銜袖書一編。自出己意說百篇，至說五誥尤愕然。我今萬事付幽屏，是書插架漫不省。子之書意吾已領，且探梅花試湯餠。
題僧法傳爲沈仲一畫聽松圖 陳傅良
古松不知幾千年，直幹欲上干青天。樛枝下與人世接，冷風過之萬壑喧。猿驚鶴怪樵牧遁，百鬼愁絕誰傍邊。紛紛海內絲竹耳，何處縹緲來臞仙。整襟拱聽移永日，置琴弗顧僮欹眠。松風有際意無盡，莊騷不數惟易玄。嗟乎深山大澤松不乏，斯人往往千載之陳編。筆端若有夜半力，一日忽在軒楹前。止齋虛靜對立久，晴昊亦爲生蒼烟。畢宏韋偃骨已朽，畫工一世脂粉便。北湖居士安得此，奄有二子雲山傳。北湖居士雲山傳，吾詩孰與杜老起九原。
送畫僧法傳 陳傅良
問訊雪庵今何如，子來搔首更踟躕。時於戲墨窺禪悅，尚想家傳及緒餘。曾點爾各言爾志，陶潛吾亦愛吾廬。誰人解寫二歸意，欲放風帆還摻祛。
題瑞安宰朱元成乃祖雲壑莊圖 陳傅良
功成不受富貴汙，輕舟翩然下五湖。至今風流在姑蘇，我復見此雲壑圖。兩坡喬木樛相扶，殘山剩水千里餘。天際未知何有無，一葦橫絕雙風蒲。楊花春岸秋蓴鱸，在在著此儒仙臞。世無宗師貌不如，誰其嗣之吾大夫。
詠梅分韵得蕊字 陳傅良
惜樹須惜枝，看花須看蕊。枯瘦發纖穠，况此具衆美。千林墮黄埃，數點昭青泚。誰知霜雪深，天意欲玉女。
送蕃叟弟赴江西帥幕分韵得獨字 陳傅良
生平未省友松竹，愛言從宦輸幽獨。子也諸侯老賓客，襆被僅緣升斗祿。爲問江神何世情，霽月光風送帆幅。天意元來向事功，謹毋遐心自金玉。
鼓琴行送許深父同知被詔赴闕 陳傅良
伯牙非不善鼓琴，指下能寫山高而水深。亦有師曠號精絕，蜚雪白晝爲重陰。吾琴不以與二子，二子不過衰季愁嘆而悲吟。后夔安在九嶷遠，南風不競鳳鳥瘖。恭惟高宗復古殿得此，凈洗禁昧朱離任。一鼓朝綱日井井，再鼓邊柝秋沉沉。桑麻萬里皆按堵，笙歌三紀無沾襟。橋山遺此歲月侵，何時雅頌得所籥不僣。寶藏豈愛五重玉，市價敢論雙南金。公歸舊隠三霜砧，天子恭默思商霖。君臣祥琴適相際，使者十輩來駸駸。白麻已草弄印久，端揆虛左誰當今。我抱此琴病山林，不如送公西歸調釜鬵。但願爲作南風音，上以對揚高宗中興之大業，下以追還虞舜萬國之歡心。
送徐一之客贛上兼簡贛守薛象先 陳傅良
清水一段出萬壑，越玉五重陳兩廂。美人去作諸侯客，幾年薖澗籌行藏。繫舟夷猶暮春堂，細雨冥冥烟樹蒼。竹萌梅實盡此觴，別恨豈但山川長。章貢分流合江水，西風爲我送雙鯉。休言相憶强加餐，報道吳帆何日起。
新昌詠歸 陳傅良
回頭三十二年非，木落霜空水見涯。萬事自憐多譽早，半生猶幸一官遲。好將翰墨付儕輩，去與漁樵相爾誰。還有故人招隠否，寄聲橘柚欲黄時。
贈石時亨 陳傅良
要是同根本，應須識等差。六經無剩語，百氏自名家。日落山含斗，潮回浦見沙。了知來往意，萬古一生涯。
題觀潮閣 陳傅良
俯拾滄溟大，衡陳蒼莽多。閩山飛鳥沒，吳會一帆過。消長看沙尾，行藏問釣蓑。登臨有如此，人物付誰何。
上閩帥梁丞相生日二十二韵 陳傅良
炎正維中葉，皇圖再造年。天潢流少海，星緯粲台躔。臣主嘗難並，乾坤豈偶然。千齡開歷數，一氣付陶甄。黄屋傳神器，彤庭領衆仙。風雲從此會，日月更誰先。昔者求侵地，何人賦甫田。吳兒咸抵掌，噲等欲差肩。廟論惟多士，戎功不在邊。一麾分赤社，萬事屬青編。吾道誠難用，諸儒亦自偏。才名多濩落，經行失枸攣。洛蜀何嗟及，熙豐竟禍延。帝羅兼鴈木，平步忽貂蟬。甚矣知當宁，凄其望濟川。年來羣老行，公在萬民懸。定作鹽梅夢，行歌杕杜還。滄溟宗衆濫，衡嶽倚蒼玄。要使垂身後，無爲慰眼前。管絃無算爵，桃李未央天。魯燕雖堪頌，閩山不足鎸。中原康濟事，彜鼎願聯翩。
送鄭少卿景望知建寧  其一 陳傅良
過家鄉里敬，將母士夫榮。得失從人論，行藏獨自明。百年中古少，一笑萬金輕。廉讓吾何敢，新茶可擷英。
送鄭少卿景望知建寧  其二 陳傅良
有志須身健，關心在歲寒。一時諸老盡，多見大名難。湖海方連旱，甌閩適少寬。爲州人不乏，千萬强加餐。
送鄭少卿景望知建寧  其三 陳傅良
清廟圖書寶，熙朝雅頌音。頻繁三節召，荏苒二毛侵。衣飯家纔足，丘園意亦深。卧聽床下士，時作武侯吟。
送鄭少卿景望知建寧  其四 陳傅良
海內言華萼，誰名動搢紳。豈無當世志，能忍十年貧。酒興新來減，交情老更親。公餘如促膝，剩把古書陳。
送鄭少卿景望知建寧  其五 陳傅良
屏廢誠愚分，牢愁更索居。若逢知己問，猶解課兒書。地僻門長閉，年饑菜自鋤。相望無一字，不是故情疎。
庚子除夜有懷 陳傅良
老盆自酌共誰歌，嘆息其如此夜何。已覺二毛嗔婦問，可堪一飯患兒多。關河滿眼風塵在，天地藏身歲月過。事業文章吾所畏，東陽人亦卧巖阿。
送沈元誠赴臨漳主簿  其一 陳傅良
誰說鄉先進，能無沈隠侯。青衫今適越，白髮竟依劉。道固爲名累，人當與命謀。三台行漸近，且勿問歸舟。
送沈元誠赴臨漳主簿  其二 陳傅良
終藏懷未已，欲去事多違。士友方推轂，鄉鄰但挽衣。冥鴻寒汲汲，霜菊晚暉暉。何限春蜚動，君看果是非。
送德遠弟赴省 陳傅良
科名雖細事，文字要新功。方拙存家學，豐腴與衆同。江湖多我友，臺省半諸公。爲道貧非病，連簷有芥菘。
和張孟阜歲旦韵 陳傅良
白髮朝看鏡，青燈夜數更。文章輸善宦，名字誤浮生。廢學兒鼾睡，安貧婦饁耕。從今定逢吉，吾已卜先庚。
聞沈元誠歸自臨漳喜而奉寄 陳傅良
荔圃班班熟，蠔房箇箇肥。我雖緣此誤，公亦爲何歸。吏事生衣垢，家山減带圍。不無華衮字，卿月更光輝。
晚春二首  其一 陳傅良
萬枝寂寞待春風，風雨過多春已空。未曉啼鶑相喚語，海棠飛盡一庭紅。
晚春二首  其二 陳傅良
莫道春歸事已非，水邊天際綠成圍。隔籬聽得農家語，雨過田田麥含肥。
送孫謇卿赴壽昌主簿 陳傅良
烏鵲填門雪滿除，倩誰騎馬謝雙魚。苦吟孫楚三年別，饑卧袁安一病餘。仕宦吾人聊復爾，夢魂今夜定何如。釣臺多是西征客，莫道渠能賦子虛。
哭呂大著至明招寺簡潘叔度 陳傅良
小雨崇朝過，深秋薄海清。故人期不至，喬木眼偏明。欲往還何日，堪論久此情。侯芭幸無恙，應就太玄名。
招徐居厚 陳傅良
老來却憶少相過，別自何年白髮多。山葉抱蟬蟲吊夜，去看滄海壯秋波。
天台王子木解官長樂見訪 陳傅良
夜深擘荔真愁絕，春淺傳柑更惘然。世事愛來欺兩鬢，人生堪得別多年。琢冰積雪江湖阻，樹羽崇牙日月懸。此理倉茫君勿問，明朝且莫刺歸船。
月夜書懷二首  其一 陳傅良
送客門初掩，收書室更虛。新篁高過瓦，凉月下臨除。婦病纔扶杖，兒饞或饋魚。今朝吾已過，莫問夜何如。
月夜書懷二首  其二 陳傅良
道德吾何敢，功名代有人。倉黄恒畏咎，班白總憂貧。細字書全廢，深杯酒勿親。靜言空自愛，萬古亦泯泯。
送周魯山辰州法曹 陳傅良
團欒妻子是誰家，獨被饑驅天一涯。遠地豈無人晤語，長才能免世驚嗟。好於書作千年計，勿爲官驅兩鬢華。爲問湖南似湖北，逾年吾亦訪丹砂。
游丁次翁篔簹園期次翁不至 陳傅良
徑蹊曲折屋參差，半是天成半自治。修竹萬竿人獨立，我來搔首菊花期。
送朱同之福州戶掾 陳傅良
我自三山失馬餘，君方千里問津初。衣冠萬室催科易，禮樂元戎節目疎。謹勿向人徵外事，只須著意訪奇書。一年正好榕陰密，丹荔黄蕉奉版輿。
覓樹栽 陳傅良
覓得循除數畝園，衰遲無力正乾坤。學爲老圃徒幽意，富比封君亦浪言。計日若將栽樹木，成陰當待長兒孫。出門悵望春連塢，爲向雲屯斸一根。
題仙巖梅雨潭 陳傅良
衮衮羣山俱入海，堂堂背水若重闉。怒號懸瀑從天下，傑立蒼崖夾道陳。晉宋至今堪屈指，東南如此豈無人。結廬作對吾何敢，聊向樵漁寄此身。
次陳益之韵戲呈汪守充之 陳傅良
雨過山新沐，風平水漫流。移尊來選勝，立馬步通幽。春在桑麻塢，香團橘柚州。從君詩有律，還我酒無籌。
汪守三以詩來次韵酬之  其一 陳傅良
一年春事墮槐宮，却愛清和與政通。乳燕黄鸝相倡和，落花脩竹亂青紅。羨君有賦非占服，愧我無才可送窮。細與論文一樽酒，它時還憶暮江東。
汪守三以詩來次韵酬之  其二 陳傅良
江城如在水晶宮，百粵三吳一葦通。桑女不論裘粹白，橘奴堪當粟陳紅。絃歌滿市衣冠盛，缿訟無人刀筆窮。多荷弱翁今少霽，更能携客謝巖東。
汪守三以詩來次韵酬之  其三 陳傅良
音合桑林律中宮，試聽布鼓亦三通。相從璧水浮葱白，一別閩山擘荔紅。把釣扁舟將老去，款門多竹未全窮。若爲皂蓋能忘我，立盡斜陽車不東。
酬謝倅景英用前韵見寄 陳傅良
窮巷蕭然一畝宮，勞勞漫刺倩誰通。空翻故紙頭垂白，晚對清標面發紅。諸老飄零亡幾在，百年放佚不勝窮。擬將舊學相從問，何獨詩壇欲讓東。
用幽字韵戲簡謝倅 陳傅良
當戶排危翠，循除漾淺流。此生從稼圃，誰與伴深幽。韓子癡凭桉，龐公倦入州。青篘與白飯，却待爲君籌。
用幽字韵呈汪守謝倅 陳傅良
旌騎收人迹，簪紳雜道流。引盃忘日永，得句與山幽。行在今當路，中興此望州。爲將登覽目，著處訪邊籌。
用幽字韵答賈端老 陳傅良
人皆忘姓字，誰獨訪源流。病驥宜懷櫪，遷鶑故入幽。十年慚主簿，萬戶薄荆州。此事吾何敢，相將負一籌。
自仙巖還舍留別諸友 陳傅良
瀑布衡從雲一塢，浮圖明滅木千章。在山終愛離山去，遮莫黄塵涴我裳。
送任虞卿教授江陰 陳傅良
學省穿楊末，江城振羽端。聲名人不忌，仕宦意常寬。缺月天將曙，孤村歲已寒。小舟來話別，此道少人敦。
和謝倅見贈生日二首  其一 陳傅良
朝天冠佩幾千員，熟數東州未乏賢。若論中原舊文物，蒲輪應合聘高年。
和謝倅見贈生日二首  其二 陳傅良
獨醒長愛衆歡酣，酸苦隨人却嗜甘。好客不知彈劍鋏，聞公風味可無慚。
再和  其一 陳傅良
休將枘鑿問方員，且引壺觴對聖賢。鴻雁不賓滄海凍，梅花相伴笑年年。
再和  其二 陳傅良
淺杯莫到十分酣，但愛齁齁夜夢甘。萬里桑麻風雨好，一夫尸祿我何慚。
謝倅生日 陳傅良
此夕其如好客何，秋風嫋嫋水微波。渡江公子今無恙，上蔡家聲世不多。未放清朝空老去，欲談前事竟誰過。阻陪觴豆彷徨久，坐想風流爲一歌。
景元益之諸友考試旁郡余夢與步月聯詩得水花初浄月如銀之句追成一絕 陳傅良
連年波浪與埃塵，誰可論心五六人。昨夜夢同天地闊，水花初浄月如銀。
謝倅監試未畢事而出以詩三章來用韵奉酬  其一 陳傅良
殷勤送客蹇誰留，久待江城未解舟。我醉欲眠君且去，不妨懶瓚繼前猷。
謝倅監試未畢事而出以詩三章來用韵奉酬  其二 陳傅良
歸舟莫訝太匆忙，會面何曾累十觴。孰與持螯霜月下，拍浮酒浪舊陂塘。
謝倅監試未畢事而出以詩三章來用韵奉酬  其三 陳傅良
極欲從君十日歡，倦飛終羨鳥知還。棘圍觀戰緣何事，亦縱驊騮自出關。
沈仲一三益堂 陳傅良
有此名三益，之人可晤言。游藏無俗物，典則似諸昆。剩著書充棟，仍添竹過垣。翻愁長者轍，稀得到柴門。
遊金嶴趙園 陳傅良
脈脈循簷水，林林夾岸山。令兒從竹下，領客入雲間。稠木容人過，懸崖著手攀。從今名字出，不到徑苔班。
海棠絕句 陳傅良
淡月看花似霧中，遽呼燈燭倚花叢。夜來月色明如晝，却向庭蕪數落紅。
湖樓送客即事一首奉懷益之兼簡同餞諸友 陳傅良
誰家喧馬盍朋簪，屋壓城頭水照簷。橘柚兩山香盡在，蒲荷十里浄相兼。愁將久雨春無頼，別在明朝酒未厭。甚欲去同三四友，鱸風更捲一江簾。
春晚一首約同志泛舟 陳傅良
匆匆春事竟如何，問訊庭前手種花。又送行人又風雨，半爲芳草半泥沙。橘香通國今無恙，梅實於人晚更佳。莫放此春齊去蓋，夜深愁聽一池蛙。
用前韵招蕃叟弟仍和蕃叟癸卯二絕  其一 陳傅良
細看物理愁如海，遥想朋從眼欲花。逆水魚兒衝斷岸，貪泥燕子墮危沙。百年喬木參天上，一昔平蕪著處佳。行樂不妨隨邂逅，我無官守似蚔蛙。
用前韵招蕃叟弟仍和蕃叟癸卯二絕  其二 陳傅良
落花風雨奈愁何，愁亦不應緣落花。尚可流觴追曲水，底須占鵩似長沙。無人晤語鳥烏落，爲我食貧樓筍佳。休說關河無限恨，腹非空怒道旁蛙。
用前韵招蕃叟弟仍和蕃叟癸卯二絕  其三 陳傅良
大饗須三飯，中黄起四維。欲追千古意，眼底合深思。
用前韵招蕃叟弟仍和蕃叟癸卯二絕  其四 陳傅良
功名還壯士，道術付諸儒。但欲謀田□，扁舟下五湖。
送翁誠之尉慈溪  其一 陳傅良
徐劉文采後，鄒魯典刑間。爲母求三釜，令人見一班。時平無事立，地僻得官閑。好索梅花笑，題詩海上山。
送翁誠之尉慈溪  其二 陳傅良
詩律吾將問，心期孰與親。明朝當異縣，永夜更懷人。尚友逢三益，明農識大臣。可無相問訊，勿道鬢毛新。
和陳仲石韵 陳傅良
久矣懷相與，翩然喜見臨。清風生案□，短日過牆陰。王事何時暇，神州半陸沉。諸公宣力去，伴我水雲深。
送謝懷英道士歸廬山  其一 陳傅良
場屋收餘策，匡廬寄一瓢。款門如有欲，委幣輒難招。菜甲留終夕，蒲團共小橋。崆峒他日問，應記說神霄。
送謝懷英道士歸廬山  其二 陳傅良
一別忘年月，重來失故初。美髯今幾尺，銜袖竟何書。勛業諸公在，衰遲半世餘。許身無補報，吾亦欲樵漁。
送陳持中赴四明節推二首  其一 陳傅良
更無人未識東州，晚得吾宗第一流。編磬在縣金奏合，清冰出壑玉壺秋。喜纔一見還分袂，懷欲多言但倚樓。亦有鄮山三四友，可令觀政話然不。
送陳持中赴四明節推二首  其二 陳傅良
前修恨不爲同姓，更有跫然喜似人。歲晏得君顔面好，天涯從此尺書頻。政須有力同扶世，業已將名自絆身。它日雲臺勛績上，南陽應記舊比鄰。
乙巳歲首寄彭子復徐子直 陳傅良
又過一年空草草，尋思萬事太勞勞。歲煩士友愁薪米，日見兒童嘆鬢毛。亂卉各隨分寸長，新禽已變兩三號。及時君亦圖良集，莫待春深水一篙。
次韵奉酬丁少詹見過同遊仙巖遇雨而別 陳傅良
佳人何似似江梅，邂逅梅陰共舉盃。欲與溪山成勝話，却因風雨得空回。新詩報我春乘興，小徑從今日掃埃。自是衰遲愁獨立，敢論名字望朋來。
瑞安宰劉伯協載酒遊趙園叔靜道甫子宜行之同集小雨喜霽 陳傅良
上巳所餘春有幾，不堪風雨付春愁。君能載酒知誰侶，我欲看花不自由。倚岸小舟謀未定，隔林斜日故相投。莓苔踏遍篝燈去，收拾殘紅插滿頭。
和丁少詹韵  其一 陳傅良
盡日支頤聽雨聲，閑中惟得自知明。朋來何敢煩公等，老去方慚負此名。待欲短檠看少作，敢將尺牘論交情。區區却望從容意，要莫令人一座傾。
和丁少詹韵  其二 陳傅良
明月隋珠忽墮前，坐令衰颯意飄然。無端太史頭搶地，安得揚雄賦上天。前輩門牆餘幾在，他時竹帛竟誰傳。落花流水君愁不，南渡于今六十年。
病餘久不趨郡且遷仙巖書院於屋西有懷同志 陳傅良
欲往如天際，相期忽歲華。山空明獨樹，江晚暗連葭。作屋皆三益，藏書可萬家。豈無人裹飯，躬自灌園芽。
酬陳頤剛見和前韵 陳傅良
離合皆天意，盈虛幾月華。家纔辦藜莧，吾亦逐蘆葭。憂世還當路，論兵有故家。深深看踵息，陰火養黄芽。
寄謝景英參議 陳傅良
故人不見吾何適，欲見其人已異鄉。魂夢半年皆草草，鬢毛一別益蒼蒼。籌邊淮海何遲暮，乘障湖湘亦阻長。及此居閑宜問訊，題書須待滿林霜。
寄題翁誠之慈溪縣尉廳無我亭 陳傅良
星月明當戶，烏鳶下傍人。小亭長獨立，通國自相親。置尉緣求盜，居官已喪真。須知三尺外，敲榜亦深仁。
和郡守沈持要賞柑之什三首  其一 陳傅良
滄海無波日萬艘，山農囷廩自相豪。爭看紫橐行阡陌，可對黄甘負酒醪。曲水一觴隨意集，成都千騎最頭遨。風流儒雅誰公似，增得東嘉地望高。
和郡守沈持要賞柑之什三首  其二 陳傅良
東都門外問征艘，去國身輕亦太豪。誰可對床聽夜雨，自於同社燕春醪。不知溫詔從天下，又罷幽尋與世遨。從此宜休堂下夢，顧瞻松柏爲誰高。
和郡守沈持要賞柑之什三首  其三 陳傅良
仰止苕溪近一艘，幾年猶未識人豪。黄堂爲客知何夕，白髮從公飲此醪。四海衣冠多後進，兩朝几杖舊同遨。令人仰視冥冥翮，不道微風燕雀高。
和沈守持要觀潮閣留題 陳傅良
畢生欲賦觀潮閣，立盡斜陽倦復還。一日江山蒙筆力，百年名字滿人寰。郡從晉宋風流後，詩到蘇黄伯仲間。向去摩挲看石刻，誰知功在十年閑。
奉陪王德脩登觀海閣兼呈邑宰劉伯協 陳傅良
觀潮閣在東溟上，有客來登自華陽。不道雪山通老柏，却看朝日上扶桑。勝游氣合南三郡，妙畫家傳晉二王。後會不知誰與繼，爾江吾海永相望。
落成王朝奉廟以薄恙不獲預謝劉宰并諸鄉丈五首  其一 陳傅良
盜起清溪兩淛空，童王親自帥元戎。誰知小邑無亭障，但握空弮有隠功。
落成王朝奉廟以薄恙不獲預謝劉宰并諸鄉丈五首  其二 陳傅良
橫塘一字比南金，滿紙書勞屬意深。太史不知收拾未，邦人父老淚漸襟。
落成王朝奉廟以薄恙不獲預謝劉宰并諸鄉丈五首  其三 陳傅良
操一豚蹄亦可憐，欲將廟食自旌賢。壞牆頹壁神臺笠，不見干戈六十年。
落成王朝奉廟以薄恙不獲預謝劉宰并諸鄉丈五首  其四 陳傅良
却向平時念後艱，榱題百尺忽如山。誰將西上逢人問，令尹何如此一班。
落成王朝奉廟以薄恙不獲預謝劉宰并諸鄉丈五首  其五 陳傅良
抱病荒村望欲迷，駿奔無數獨鷄棲。瞻言鼕鼓何時歇，好聽農郊雨一犂。
和沈守持要題謝公樓額 陳傅良
危樓何在水雲中，穿市牙旗退自公。閑作此來橫笛夜，愛看人醉落帆風。歡呼夾道江聲合，硬語蟠空客技窮。姓字從今聯沈謝，不知千古更誰同。
沈守生日 陳傅良
燕寢凝香不記春，宜休堂下柏輪囷。三吳南渡今多士，四皓東宮此一人。雅不欲書名上上，謾令在處歲陳陳。玉巵宴罷思黄髮，應合從頭第從臣。
觀南塘四首呈沈守  其一 陳傅良
曾不容舠咫尺間，誰知救溺合纓冠。今從枕席人行過，最好翻盆雨後看。
觀南塘四首呈沈守  其二 陳傅良
夾道歡呼百里間，不論扶杖與勝冠。公年幾許顔何似，遲放牙檣待我看。